CELEX: 32019D0309
Language: sl
Date: 2019-02-18 00:00:00
Title: Izvedbeni sklep Sveta (EU) 2019/309 z dne 18. februarja 2019 o dovoljenju Litvi, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost

22.2.2019   
               
               
                  SL
               
               
                  Uradni list Evropske unije
               
               
                  L 51/17
               
            
         IZVEDBENI SKLEP SVETA (EU) 2019/309
         z dne 18. februarja 2019
         o dovoljenju Litvi, da uvede posebni ukrep, ki odstopa od člena 193 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
                  
               
                     (2)
                  
                  
                     Litva je z dopisom, ki ga je Komisija evidentirala 16. oktobra 2018, zaprosila za dovoljenje, da uvede posebni ukrep, ki odstopa od člena 193 Direktive 2006/112/ES, da bi lahko uporabljala mehanizem obrnjene davčne obveznosti za dobavo trdih diskov (v nadaljnjem besedilu: posebni ukrep).
                  
               
                     (3)
                  
                  
                     Komisija je v skladu z drugim pododstavkom člena 395(2) Direktive 2006/112/ES z dopisom z dne 19. novembra 2018 obvestila druge države članice o prošnji Litve. Komisija je z dopisom z dne 20. novembra 2018 uradno obvestila Litvo, da ima vse informacije, potrebne za presojo prošnje.
                  
               
                     (4)
                  
                  
                     Litva je odkrila primere goljufij v trgovini znotraj Skupnosti z neobstoječim trgovcem v zvezi z dobavo elektronskih izdelkov, kot so prenosni računalniki, mobilni telefoni, tablični računalniki in trdi diski. Stopnja in obseg te prakse imata neposreden in zelo negativen učinek na državni proračun.
                  
               
                     (5)
                  
                  
                     Litva je sprejela več ukrepov za odpravo te vrste goljufije na področju DDV in za njeno preprečevanje. Po mnenju Litve ti ukrepi ne zadoščajo za preprečevanje goljufij na področju DDV pri dobavi elektronskega blaga.
                  
               
                     (6)
                  
                  
                     Litva namerava uvesti mehanizem obrnjene davčne obveznosti za elektronske izdelke na podlagi člena 199a Direktive 2006/112/ES. Vendar trdi diski ne spadajo na področje navedenega člena.
                  
               
                     (7)
                  
                  
                     Da bi zagotovila celovitejšo obliko mehanizma obrnjene davčne obveznosti, ki bi se uporabljal ne le za elektronske izdelke, že zajete v členu 199a Direktive 2006/112/ES, temveč tudi za trde diske, je Litva zaprosila za dovoljenje, da uvede posebni ukrep.
                  
               
                     (8)
                  
                  
                     Zaradi morebitnega pozitivnega učinka posebnega ukrepa na boj proti goljufijam na področju DDV, ki jih je odkrila Litva, bi bilo treba odstopanje odobriti za omejeno obdobje, in sicer od 1. marca 2019 do 28. februarja 2022.
                  
               
                     (9)
                  
                  
                     Odstopanja se običajno odobrijo za omejeno obdobje, da se lahko oceni, ali so posebni ukrepi ustrezni in učinkoviti. Odstopanja dajejo državam članicam čas, da do izteka posebnih ukrepov uvedejo druge običajne ukrepe za odpravo določenega problema, tako da postane podaljšanje odstopanja nepotrebno. Odstopanja, ki dovoljujejo uporabo mehanizma obrnjene davčne obveznosti, se odobrijo zgolj izjemoma za določena področja, kjer se goljufije pojavijo in pomenijo sredstvo v skrajni sili. Litva bi zato morala uvesti druge običajne ukrepe za boj proti goljufijam na področju DDV in za njihovo preprečevanje v zvezi s trgovino trdih diskov do izteka posebnega ukrepa, zato bi moralo postati odstopanje od člena 193 Direktive 2006/112/ES v zvezi s takšno dobavo nepotrebno.
                  
               
                     (10)
                  
                  
                     Posebni ukrep ne bo imel negativnega učinka na lastna sredstva Unije iz naslova DDV –
                  
               SPREJEL NASLEDNJI SKLEP:
         
            Člen 1
            Z odstopanjem od člena 193 Direktive 2006/112/ES se Litvi dovoli, da v primeru dobave trdih diskov kot osebo, ki je dolžna plačati DDV, določi prejemnika.
         
         
            Člen 2
            Ta sklep začne učinkovati z dnem uradne obvestitve.
            Ta sklep se uporablja od 1. marca 2019 in preneha veljati 28. februarja 2022.
         
         
            Člen 3
            Ta sklep je naslovljen na Republiko Litvo.
         
         
            V Bruslju, 18. februarja 2019
            
               
                  Za Svet
               
               
                  Predsednik
               
               N. BĂDĂLĂU
            
         
         
            (1)  UL L 347, 11.12.2006, str. 1.